Document ID: 32001D0424

Komission päätös,
tehty 23 päivänä toukokuuta 2001,
suurpainepastöroinnin avulla valmistettujen pastöroitujen hedelmäpohjaisten tuotteiden markkinoille saattamisen sallimisesta Euroopan parlamentin ja neuvoston asetuksen (EY) N:o 258/97 mukaisesti
(tiedoksiannettu numerolla K(2001) 1462)
(Ainoastaan ranskankielinen teksti on todistusvoimainen)
(2001/424/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon uuselintarvikkeista ja elintarvikkeiden uusista ainesosista 27 päivänä tammikuuta 1997 annetun Euroopan parlamentin ja neuvoston asetuksen (EY) N:o 258/97(1) ja erityisesti sen 7 artiklan,
ottaa huomioon Danone-ryhmän Ranskan toimivaltaisille viranomaisille 3 päivänä joulukuuta 1998 toimittaman hakemuksen, joka koskee suurpainepastöroinnin avulla valmistettujen pastöroitujen hedelmäpohjaisten tuotteiden markkinoille saattamista elintarvikkeiden uutena ainesosana,
ottaa huomioon Ranskan toimivaltaisten viranomaisten laatiman ensiarviointia koskevan kertomuksen, jonka komissio toimitti jäsenvaltioille 16 päivänä toukokuuta 2000,
sekä katsoo seuraavaa:
(1) Ranskan toimivaltaisen elintarvikearviointielimen laatimassa ensiarviointia koskevassa kertomuksessa tultiin siihen tulokseen, että suurpainekäsittelyä (8 kilobaaria 6 minuutin ajan 20 °C:ssa) voidaan turvallisesti käyttää mainitun yleisesti käytetyn kuumapastöroinnin (85 °C 10 minuutin ajan) asemasta.
(2) Asetuksen (EY) N:o 258/97 6 artiklan 4 kohdassa säädetyn 60 päivän määräajan kuluessa on kuitenkin toimitettu perusteltuja muistutuksia kyseessä olevan tuotteen saattamisesta markkinoille. Asetuksen 7 artiklan mukaisesti päätös on sen vuoksi tehtävä asetuksen 13 artiklassa säädettyä menettelyä noudattaen.
(3) Danone-ryhmän asiantuntijoita pyydettiin 9 päivänä lokakuuta 2000 pidetyssä kokouksessa esittämään vastauksensa jäsenvaltioiden esittämiin huomautuksiin ja muistutuksiin. He antoivat muun muassa teknisen selostuksen siitä, että bakteriologisten riskien ja mahdollisen allergeenisuuden osalta suurpainekäsittely vastaa samaa turvallisuustasoa kuin yleisesti käytetty kuumapastörointi.
(4) Siksi katsotaan, että suurpainepastöroinnin käytöllä hedelmävalmisteiden tuottamisessa ei todennäköisesti ole vaikutusta kansanterveyteen, joten päätös voidaan tehdä kuulematta elintarvikealan tiedekomiteaa.
(5) Tämän perusteella vahvistetaan, että tuotteet noudattavat asetuksen 3 artiklan 1 kohdassa säädettyjä vaatimuksia.
(6) Tässä päätöksessä säädetyt toimenpiteet ovat pysyvän elintarvikekomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Sallitaan suurpainekäsittelyn avulla pastöroitujen hedelmävalmisteiden, sellaisina kuin ne on määritelty liitteessä, saattaminen markkinoille yhteisössä elintarvikkeiden uutena ainesosana.
2 artikla
Kyseisten hedelmävalmisteiden yhteydessä ja kaikissa tuotteissa, joissa niitä käytetään, on oltava maininta "pastöroitu suurpainekäsittelyllä", sanotun kuitenkaan rajoittamatta elintarvikkeiden pakkausmerkintöjä koskevien yhteisön lainsäädännön muiden vaatimusten soveltamista.
3 artikla
Tämä päätös on osoitettu seuraavalle taholle: Groupe Danone, 7 rue de Téhéran, F-75391 Paris CEDEX 08.
Tehty Brysselissä 23 päivänä toukokuuta 2001.

Labels: 0
3
17